Κώστας Καϊμακόγλου

Ο Κωνσταντίνος Καϊμακόγλου (Παλιά Κοκκινιά, 15 Μαρτίου 1983), είναι Έλληνας πρώην επαγγελματίας, διεθνής καλαθοσφαιριστής. Πλέον εργάζεται ως προπονητής καλαθοσφαίρισης. Διαθέτοντας ύψος 2.05 μέτρων, αγωνιζόταν ως πάουερ φόργουορντ. Σήμερα αποτελεί βοηθό προπονητή στην Ούνικς Καζάν.

 Σταδιοδρομία 

 Πρώτα χρόνια, Μαρούσι 
Ο Καϊμακόγλου άρχισε την επαγγελματική σταδιοδρομία του με τη Νήαρ Ηστ Καισαριανής τη σεζόν 2002-03. Το 2004 μετακόμισε στο Μαρούσι και παρέμεινε εκεί για έξι σεζόν. Το 2005 πήρε τη δεύτερη θέση στην κανονική διάρκεια της περιόδου, ενώ το 2006 έφτασε μέχρι τον τελικό του Κυπέλλου Ελλάδας, όπου ηττήθηκε από τον Παναθηναϊκό 68-57. Τη σεζόν 2008-09, αγωνίστηκε με το Μαρούσι στο Γιούροκαπ. Τη σεζόν 2009-10 έφτασε να αγωνίζεται στην Ευρωλίγκα, φτάνοντας μάλιστα μέχρι το Top 16. To 2010, κατατάχθηκε στην καλύτερη ομάδα του Ελληνικού Πρωταθλήματος έχοντας 13.2 πόντους, 5.1 ριμπάουντ και 1.7 ασίστ κατά μέσο όρο.

 Παναθηναϊκός 
Μετά από έξι χρόνια στο Μαρούσι, τον Ιούλιο του 2010 μεταγράφηκε στον Παναθηναϊκό με τον οποίο αναδείχθηκε Πρωταθλητής Ευρώπης κόντρα στη Μακάμπι Τελ Αβίβ με 78-70 και Πρωταθλητής Ελλάδας το 2011. Αγωνίστηκε στο All Star Game του ΕΣΑΚΕ το 2010 και το 2011. Το 2012 κατέκτησε το Κύπελλο Ελλάδας κόντρα στον Ολυμπιακό με 71-70 και τον ίδιο να σκοράρει 8 πόντους, ενώ έφτασε στην Ευρωλίγκα μέχρι το Final four.

 Ούνικς Καζάν 
Το καλοκαίρι του 2012, υπέγραψε διετές συμβόλαιο αξίας 2,4 εκατομμυρίων ευρώ, με τη ρωσική Ούνικς Καζάν. Με την Ούνικς έφτασε μέχρι τον τελικό του Γιούροκαπ το 2014, ενώ την ίδια χρονιά κατέκτησε το Κύπελλο Ρωσίας. Το καλοκαίρι του 2014 ανανέωσε το συμβόλαιό του για δυο ακόμα χρόνια. Το 2015, έφτασε μέχρι τα ημιτελικά του Γιούροκαπ. Το 2016 έφτασε μέχρι τους τελικούς της VTB Λίγκα όπου έχασε τον τίτλο κόντρα στην ΤΣΣΚΑ Μόσχας και στο τέλος της σεζόν, υπέγραψε μονοετή ανανέωση του συμβόλαιό του με την Ούνικς. Στις 7 Νοεμβρίου 2017, ανακοινώθηκε ότι έχει υποστεί ρήξη χιαστού στο αριστερό γόνατο, με αποτέλεσμα να χάσει το υπόλοιπο της χρονιάς. Τον Οκτώβριο του 2018 ανακοινώθηκε η παραμονή του στο Καζάν. Αυτή τη σεζόν έφτασε ξανά μέχρι τα ημιτελικά του Γιούροκαπ, όπου και αποκλείστηκε από τη Βαλένθια. Το καλοκαίρι του 2019, δέχτηκε να συνεχίσει στην Ούνικς με μειωμένες απολαβές και έτσι είναι κάτοικος Καζάν για όγδοη διαδοχική χρονιά. Αποτελεί ένα από τους παλαιότερους παίκτες της διοργάνωσης του Γιούροκαπ και είναι ο 9ος καλύτερος ριμπάουντερ στην ιστορία της διοργάνωσης με 434, ενώ είναι 7ος στα αμυντικά ριμπάουντ με 338. Έχει αγωνιστεί σε 115 αγώνες, αριθμός που τον φέρνει στην όγδοη θέση της σχετικής λίστας και έχει 82 νίκες στη διοργάνωση. Στις 18 Σεπτεμβρίου 2020, ανανέωσε για ακόμα μια φορά το συμβόλαιό του με την Ούνικς.

Στις 10 Σεπτεμβρίου 2021, ανακοίνωσε πως αποσύρεται από το μπάσκετ σε ηλικία 38 ετών, μετά από 19 χρόνια παρουσίας στα παρκέ. Στις 20 Φεβρουαρίου 2022, ανακοινώθηκε πως εισέρχεται στο  Hall of Fame της VTB Λίγκα με την τάξη του 2022.

 Προπονητής 
Το 2021, ξεκίνησε η συνεργασία του με την Ούνικς Καζάν, ως μέλος του προπονητικού επιτελείου. Το 2023, ανανέωσε το συμβόλαιό του.

 Εθνική Ομάδα 
Ο Καϊμακόγλου κατέκτησε με την Εθνική ομάδα καλαθοσφαίρισης Νέων Ανδρών Ελλάδας το χρυσό μετάλλιο στο Ευρωπαϊκό Πρωτάθλημα Νέων του 2002. Συμμετείχε με την Εθνική Νέων 2005 World University Games στην Τουρκία. Αγωνιζόμενος με την Εθνική Ανδρών κατέκτησε το χάλκινο μετάλλιο στο Ευρωμπάσκετ 2009 στην Πολωνία και συμμετείχε στο Παγκόσμιο Πρωτάθλημα το 2010, στο οποίο η Ελλάδα ήρθε 11η και στο Ευρωμπάσκετ 2011 στη Λιθουανία, στο οποίο η Ελλάδα ήρθε 6η, εξασφαλίζοντας τη συμμετοχή στο Προολυμπιακό Τουρνουά του 2012. Επίσης συμμετείχε στο Ευρωμπάσκετ 2013, στο Παγκόσμιο Πρωτάθλημα 2014 και στο Ευρωμπάσκετ 2015. Με την εθνική ομάδα ο Κώστας Καϊμακόγλου αγωνίστηκε σε 94 παιχνίδια και σκόραρε 476 πόντους (μ.ο: 5.06).

 Τίτλοι-Διακρίσεις 

 Συλλογικοί 

 Παναθηναϊκός 

 Ευρωλίγκα: (2011)
 Ελληνικό Πρωτάθλημα: (2011)
 Κύπελλο Ελλάδας: (2012)

 Ούνικς Καζάν 

 Κύπελλο Ρωσίας: (2014)

 Ατομικοί 

 2x Ελληνικό All-Star Game Νέων: (2003, 2005)
 2x Ελληνικό All Star Game: (2010, 2011)
 Καλύτερη πεντάδα του ελληνικού πρωταθλήματος: (2010)
 Hall of Fame της VTB Λίγκα: (2022)

 Εθνική Ομάδα 
 Χρυσό μετάλλιο στο Ευρωπαϊκό Πρωτάθλημα Νέων (2002)
 Χάλκινο μετάλλιο στο Ευρωπαϊκό Πρωτάθλημα (2009)
 4x Τουρνουά Ακρόπολις: (2009, 2011, 2013, 2015)

 Παραπομπές 

 Εξωτερικοί σύνδεσμοι 


  Κώστας Καϊμακόγλου, στατιστικά στην επίσημη ιστοσελίδα του Παγκοσμίου Κυπέλλου Καλαθοσφαίρισης 2010.
 , στατιστικά παίκτη

Κατηγορία:Έλληνες καλαθοσφαιριστές
Κατηγορία:Έλληνες προπονητές καλαθοσφαίρισης
Κατηγορία:Πάουερ φόργουορντ
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Εθνικής Ελλάδας Κ19
Κατηγορία:Καλαθοσφαιριστές Εθνικής Ελλάδας Κ17
Κατηγορία:Καλαθοσφαιριστές Κρόνου Αγίου Δημητρίου
Κατηγορία:Καλαθοσφαιριστές Νήαρ Ηστ
Κατηγορία:Καλαθοσφαιριστές Αμαρουσίου
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Ούνικς Καζάν
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές ελληνικών συλλόγων
Κατηγορία:Έλληνες καλαθοσφαιριστές στο εξωτερικό
Κατηγορία:Καλαθοσφαιριστές VTB Λίγκα
Κατηγορία:Καλαθοσφαιριστές ρωσικών συλλόγων
Κατηγορία:Καλαθοσφαιριστές Παγκοσμίου Πρωταθλήματος 2010
Κατηγορία:Καλαθοσφαιριστές Παγκοσμίου Πρωταθλήματος 2014
Κατηγορία:Καλαθοσφαιριστές Ευρωμπάσκετ 2009
Κατηγορία:Καλαθοσφαιριστές Ευρωμπάσκετ 2011
Κατηγορία:Καλαθοσφαιριστές Ευρωμπάσκετ 2013
Κατηγορία:Καλαθοσφαιριστές Ευρωμπάσκετ 2015